સ્થાયી સમિતિના અધ્યક્ષ અનિલ ગોપલાણીએ સામાન્ય સભાનું અત્યંત સંવેદનશીલ બાબત ઉપર ધ્યાન દોરતાં કહ્યું હતું કે, પાલિકામાં નવી ભરતી માટેની હિલચાલ ચાલી રહી છે. સફાઈ કામદાર માટેની પ્રેક્ટિકલ ટેસ્ટ પણ ચાલી રહી છે. આવા સમયમાં લેભાગુ તત્વો પેધા પડ્યાં છે. ગરીબ અને સામાન્ય ઘરના લોકો પાસે પાલિકામાં નોકરી અપાવવાના બહાને રૂપિયા ઉઘરાવી રહ્યાં છે. જ્યારે પાલિકામાં જગ્યા ભરવા માટેની જાહેરાત બહાર પડે છે, ત્યારથી જ આવા વચેટિયાઓ ફાયદો ઉઠાવવા સક્રિય થઈ જાય છે. ગરીબ અને મધ્યમવર્ગના લોકો પાસેથી લાખો રૂપિયા ઉઘરાવતા હોય છે, તેવા કિસ્સા પણ સામે આવ્યા છે. કેટલાંક કિસ્સામાં પોલીસ ફરિયાદ પણ કરાઈ છે. ગરીબ અને અત્યંત સામાન્ય વર્ગના લોકો પાસે રૂપિયા લેવા તેમની હાય લેવા બરાબર છે. ભોળા ગરીબ લોકોને છેતરતા આવા તકસાધુઓ ઉધઈ જેવા છે. તેમને જો સમયસર ડામવામાં નહીં આવે તો ગરીબ અને મધ્યમવર્ગના લોકોને કોરી ખાય તેમ છે. આવા ભોગ બનનારા લોકો પાલિકાને પણ માફ નહી કરશે.